Diari Oficial de la Generalitat Valenciana


Sumari del DOGV 3259, del 08-06-1998 (1998/3977)

ACORD de 26 de gener de 1997, de la Comissió Territorial d'Urbanisme de Castelló, relatiu a canvi d'alineació i supressió de la zona 4D de l'Alcora.
----------------------------------------------------------------------------------------------------------------------------------------------------

### Dades del document

Número de DOGV
:   3259

Data del DOGV
:   08-06-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/3977


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 26 de gener de 1997, de la Comissió Territorial d'Urbanisme de Castelló, relatiu a canvi d'alineació i supressió de la zona 4D de l'Alcora. [1998/Q3977]
  
Una vegada esmenades les deficiències a què fa referència el mateix acord, i de conformitat amb allò que ha ordenat el director general d'Urbanisme i Ordenació Territorial l'1 d'abril de 1998, es publica l'acord següent:
  
La Comissió Territorial d'Urbanisme de Castelló, en la sessió de 26 de gener de 1997, adoptà, entre altres, l'acord següent:
  
«Vist l'expedient de referència 970232, relatiu a la modificació del Pla General relativa a canvi d'alineació i supressió de la zona 4D de l'Alcora, i del qual resulten els següents:
  
Antecedents
  
Primer
  
El Ple de l'Ajuntament, en sessió de 7 de febrer de 1995, acordà exposar al públic el document de modificació puntual del Pla General, així com l'estudi d'impacte ambiental que conté, mitjançant edictes inserits en el periòdic Mediterráneo de 22 de febrer de 1995 i en el Diari Oficial de la Generalitat Valenciana número 2.483, de 4 d'abril de 1995, sense que durant el període esmentat es produïra cap al·legació. En data 4 de març de 1997, el Ple de l'Ajuntament va procedir a l'aprovació del document amb caràcter provisional.
  
En data de registre d'entrada 22 de desembre de 1997, es presenta un escrit de l'Ajuntament en què se sol·licita que es retire, del conjunt de modificacions presentades, la que fa referència al denominat «trasllat de part del sòl qualificat com a urbanitzable no programat de la zona del Vinyé a la zona de la Lloma en la carretera de Ribesalbes i a la zona del camí de la Santa», per al seu posterior estudi.
  
Segon
  
La documentació aportada consisteix en memòria informativa i justificativa, estudi d'impacte ambiental, plans d'informació i plans d'ordenació de les modificacions proposades.
  
Tercer
  
La modificació distingeix tres modificacions amb distints objectius que seguidament es descriuen, el primer dels quals, i per petició municipal, s'ha exclòs del conjunt de les modificacions:
  
- Trasllat de part del SUNP industrial de la zona del Vinyé a la zona de la Lloma i el camí de la Santa. Es tracta de desqualificar 602.000 metres quadrats de sòl urbanitzable no programat en l'àmbit del Vinyé i la classificació de dos sectors que sumen una superfície equivalent. Com s'ha dit anteriorment aquesta modificació, a petició de l'Ajuntament, ha quedat exclosa del document.
  
- Modificació d'alineacions en la xarxa viària del sòl urbà industrial a la zona de qualificació 4C.
  
Es justifica en el document el canvi introduït per l'elecció del traçat de la C-232 efectuat per la Conselleria d'Obres Públiques, Urbanisme i Transports, amb minoració la secció en el vial alternatiu adoptat pel Pla General, i amb augment fins a 30 metres per al seu traçat actual.
  
D'altra banda s'introdueix un canvi en el traçat d'un vial en atzucac, i es dóna continuïtat a un ja existent.
  
- Canvi de qualificació de zona 4D per a usos d'esplai a zona 4A.
  
Es proposa el canvi d'ordenança de 4D a 4A en part d'una illa, i es manté la necessitat de redactar un estudi de detall de l'illa prèviament a la seua edificació.
  
Quart
  
En data 16 de març de 1995, la Comissió Informativa de la Comissió Territorial d'Urbanisme de Castelló acordà donar trasllat de l'informe previ en relació a la documentació presentada, en el qual s'assenyalaren certs inconvenients que havien de quedar corregits en el document que se sotmetera a aprovació definitiva.
  
En data 14 d'abril de 1997, i dins del tràmit de període consultiu previ a l'aprovació definitiva del document s'indicà a l'Ajuntament la necessitat de corregir els aspectes ja apuntats en l'informe de concert previ i que no van quedar incorporats en la documentació aportada. En contestació a aquest escrit, l'Ajuntament presenta, en data 22 de desembre de 1997, un escrit en el qual s'indica el desig de retirar del propòsit del document la modificació que fa referència al trasllat de part del SUNP a la zona del Vinyé a terrenys a la zona de la Lloma i a la zona del camí de la Santa. Quant a la resta de modificacions, s'aporten els aclariments sol·licitats en l'informe de concert previ, i queden justificats els propòsits pretesos.
  
En relació a la modificació que es retira del conjunt de modificacions a petició municipal, es presenta declaració d'impacte ambiental de data 30 de juliol de 1997, i s'estima acceptable des del punt de vista medioambiental, la modificació pretesa, i que es tindran en compte certs condicionants expressats en aquesta.
  
Fonaments de dret
  
Primer
  
La tramitació ha sigut correcta en compliment d'allò que s'ha disposat en l'article 38 i la documentació està completa en compliment d'allò que s'ha disposat en l'article 27 en relació al 55, tots aquests de la Llei 6/1994, de 15 de novembre, Reguladora de l'Activitat Urbanística (d'ara en avant LRAU).
  
Segon
  
La modificació relativa a l'ampliació del vial de 16 a 30 metres i el manteniment dels existents 16 metres en un xicotet tram en el traçat actual de la CV-16 es fonamenta en criteris de racionalitat, i, d'altra banda, tampoc no hi ha inconvenient en el canvi de traçat del vial en atzucac en el sòl urbà qualificat 4C industrial.
  
Tercer
  
En relació a la modificació que proposa el canvi d'ordenança d'una part de la illa que de 4D passa a ser tota aquesta a 4A, i en la qual es preveu un desenvolupament mitjançant un estudi de detall, cal assenyalar que, com s'indicà en l'informe previ, la modificació introdueix un canvi de manera que retorna la configuració i la qualificació originàries del Pla General, aprovat definitivament el 1989, per la qual cosa com siga que la variació en l'ordenança que s'ha d'adoptar suposa també una variació en els paràmetres d'edificació, s'ha de comprovar el compliment d'allò que s'ha disposat en l'article 55.3 de la LRAU. És per això que l'Ajuntament remet, en data 22 de desembre, un escrit aclaridor en el qual s'assenyala que no s'ha de preveure cap mesura compensatòria en relació al compliment de l'article esmentat, ja que en reprendre l'ordenació del Pla General de 1989, en el qual es consideraren ja proporcionades, respecte a l'aprofitament, les dotacions públiques previstes en aquest, aqueixa proporció continua existint i no ha tingut, amb això, cap variació.
  
Quart
  
A la vista dels objectius proposats per la modificació i en relació als termes en què aquesta es redacta, atesa la potestat de planejament legitimada pel Ple de la corporació en virtut d'allò que s'ha disposat en l'article 2 i 35 de la LRAU, semblen plenament justificats els canvis introduïts, i, d'altra banda, des de l'exercici autonòmic de les comeses enumerades en l'article 40.1 de la LRAU, no s'observa obstacle a l'aprovació definitiva de la modificació.
  
Cinqué
  
De conformitat amb allò que s'ha establit en els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que, en el cas de municipis menors de 50.000 habitants, tindrà efectes de resolució d'execució.
  
En virtut de tot el que s'ha exposat, la Comissió Territorial d'Urbanisme, en sessió de 26 de gener de 1997, acorda:
  
1. Aprovar definitivament el Projecte de Modificació del Pla General de l'Alcora, i se supedita la seua eficàcia i, per tant, la seua entrada en vigor al fet que l'Ajuntament remeta la nova documentació que excloga la modificació que, a instàncies d'aquest Ajuntament, ha quedat exclosa del conjunt de modificacions.
  
2. Facultar el director general d'Urbanisme perquè, una vegada rebuda la documentació requerida i verificat el compliment d'allò que s'ha acordat, procedisca a ordenar la publicació del present acord.»
  
Contra l'anterior acord, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports, en el termini d'un mes, sense perjudici de qualsevol altra via de recurs que s'estime procedent.